CAMERA  DEPUTAŢILOR

Comisia pentru muncă şi protecţie socială 


Nr. 27/227/25 septembrie 2002

RAPORT
asupra propunerii legislative privind asigurarea în muncă a persoanelor cu handicap


În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind asigurarea în muncă a persoanelor cu handicap, trimisă cu adresa nr. 310 din 19 septembrie 2002.

La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost investită cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare încadrarea în muncă a persoanelor cu handicap, prin luarea unor măsuri speciale al căror scop este acela de a preveni, atenua şi înlătura consecinţele profesionale, economice şi sociale ale handicapului şi de a asigura egalitatea de şanse.

1. Comisia propune plenului respingerea propunerii legislative din următoarele considerente:

2. Soluţiile legislative ale textului reiau, în mare majoritate, tezele cuprinse în Ordonanţa de urgenţă a Guvernului nr.102/1999, cu modificările şi completările ulterioare cuprinse în legea de aprobare nr.519/2002, determinând astfel o reglementare paralelă cu cea existentă, încălcându-se dispoziţiile art.14 din Legea nr.24/2000 privind normele de tehnică legislativă pentru elaborarea actelor normative, articol ce instituie obligativitatea evitării paralelismului legislativ.

a) Propunerea legislativă conţine dispoziţii pe fond şi de formă ce contravin atât legislaţiei în materie cât şi normelor de redactare a actelor normative, astfel:

b) instituie obligativitatea fiecărui angajator persoană juridică de a încheia contracte comerciale ferme cu unităţile protejate, normă ce contravine atât legislaţiei naţionale privind libera circulaţie a mărfurilor pe piaţă, cât şi celei comunitare.

c) prevederile privind pensionarea persoanelor cu handicap nu fac obiectul de reglementare al unei legi cadru a persoanelor cu handicap; acestea există şi sunt definite în cuprinsul legii cadru a pensiilor nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
La lucrările comisiei au fost prezenţi 17 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 24 septembrie 2002, Comisia propune respingerea acesteia cu 15 voturi pentru şi 2 abţineri.

